ทันสมัยแล้วครัช
ไม่ต้องเกริ่นให้มากความสำหรับความจริงจังของ &#8220;เสี่ยต่อ&#8221;วรภัค ธันยาวงษ์ กรรมการผู้จัดการใหญ่ ธนาคารกรุงไทย ที่ประกาศจะเป็นแบงก์ใหญ่อันดับ 1 เอาชนะธนาคารกรุงเทพให้ได้
5 ม.ค. 2558

ไม่ต้องเกริ่นให้มากความสำหรับความจริงจังของ “เสี่ยต่อ”วรภัค ธันยาวงษ์ กรรมการผู้จัดการใหญ่ ธนาคารกรุงไทย ที่ประกาศจะเป็นแบงก์ใหญ่อันดับ 1 เอาชนะธนาคารกรุงเทพให้ได้
ไม่พูดพล่ามทำเพลง ประเดิมปีแพะ เตรียมแต่งตั้งผู้บริหารใหม่เสริมแกร่งทันที เพื่อเข้าไปดูแลสายงานใหม่ที่ตั้งขึ้นมา 2 สายงาน
ข่าวแว่วว่า “พี่อั๋น”ทรงพล ชีวะปัญญาโรจน์ ลูกหม้อเดิมจากแบงก์เขียว ที่ดำรงตำแหน่งที่ปรึกษาอยู่ระยะหนึ่ง จะได้ปรับตำแหน่งขึ้นมาดูแลสายงานทรานแซ็กชั่นแบงก์กิ้ง นี่เป็นงานถนัดของพี่อั๋นอยู่แล้ว
ส่วนอีกสายงาน คือ โกลบอลมาร์เก็ต ที่ถือเป็นการรีแบรนดิ้งจากสายงาน Treasury เดิม ที่คราวนี้จัดหนัก รุกให้บริการครอบคลุมทั้งตลาดทุนและตลาดตราสารหนี้ เรียกว่าเอาใจลูกค้ารายใหญ่สุดฤทธิ์
“เสี่ยต่อ” ย้ำหนักแน่นว่า สายงานโกลบอลมาร์เก็ต จะต้องเป็นอันดับ 1 ในตลาดภายในปี 2561 เพราะเมื่อก่อนเป็นการนำบริการจากธนาคารต่างชาติมาใช้ แต่ครั้งนี้เป็นเหมือนการตั้งโรงงานเอง ฉะนั้นผลสัมฤทธิ์ต้องมากกว่า
เป็นงานหินของผู้บริหารคนใหม่ที่เพิ่งโยกมาจากซิตี้แบงก์ อย่าง ผยง ศรีวณิช ซึ่งต้องมีการบ้านเพียบ ทำอย่างไรจะสร้างรายได้ค่าธรรมเนียมเติบโต 100% ภายในระยะเวลา 3 ปีตามเป้าหมาย
ส่วน เคทีบี ลีสซิ่ง ขอเวลาไปปรับระบบภายในสักระยะ และเปลี่ยนตัวผู้บริหารใหม่ ที่ได้ข่าวว่าข้ามห้วยมาจาก จีอี แคปปิตอล ซึ่งจะเริ่มงาน ก.พ.นี้
ปรับโฉมขนาดนี้ เลิกพูดกันสักทีว่าแบงก์กรุงไทยโบราณ